Na temelju članka 10., st. 1. Zakona o osnivanju Sveučilišta u Zadru („Narodne novine“ br. 83/02.) i članka 12. stavka 3. točke 2. Zakona o visokom obrazovanju i znanstvenoj djelatnosti („Narodne novine“ br. 119/22) i članka 12. Statuta Sveučilišta u Zadru (siječanj 2023.), Senat Sveučilišta u Zadru na 6. redovitoj sjednici u ak. godini 2022./2023., održanoj 28. ožujka 2023. godine, donosi

# PRAVILNIK O DOKTORSKIM STUDIJIMA

1. **OPĆE ODREDBE**

**Članak 1.**

Ovaj Pravilnik uređuje ustroj i izvedbu doktorskih studija (dalje: doktorski studij), upis na studije, izvođenje nastave, mentorstvo, ispite, prihvaćanje teme, izradu, ocjenu, obranu doktorskog rada, diplomu i promociju, nastavak prekinutog studija, prijelaz na studij, nadležna tijela, oduzimanje akademskog stupnja, evidenciju i dokumentaciju o studentima, praćenje kvalitete te prijelazne i završne odredbe doktorskih studija koji se izvode na Sveučilištu u Zadru (u daljnjem tekstu: Sveučilište).

Izrazi koji se koriste u ovom pravilniku, a imaju rodno značenje, koriste se neutralno i odnose se jednako na muški i ženski spol.

# USTROJ I IZVEDBA DOKTORSKIH STUDIJA

# Članak 2.

Doktorski studij izvodi se na poslijediplomskoj razini.

# Članak 3.

Doktorski studij osposobljava studenta za samostalan znanstveni ili umjetnički rad.

Doktorski studij traje tri godine i njegovim se završetkom stječe 180 ECTS-a.

# Članak 4.

Doktorski studij ustrojava se i izvodi u skladu s nastavnim programom i nastavnim planom studija, koji donosi Senat, u skladu sa Zakonom o visokom obrazovanju i znanstvenoj djelatnosti (dalje: Zakon) te pod uvjetom da su osigurane kadrovske i materijalne pretpostavke.

Doktorski studij iz nekog znanstvenog polja može samostalno izvoditi ono sveučilište koje je akreditirano za obavljanje djelatnosti u tom polju.

Interdisciplinarni doktorski studij može izvoditi sveučilište koje ima status iz prethodnog stavka barem u jednoj od disciplina koje čine tu interdisciplinarnost.

Upisna kvota na doktorski studij treba biti usklađena s raspoloživim uvjetima za istraživanja u svrhu izrade doktorskih radova te s brojem potencijalnih mentora.

Doktorski studij se može ustrojiti u suradnji s drugim domaćim ili stranim sveučilištima kao združeni studij. Senat daje suglasnost na takav program. Studijski program združenog doktorskog studija mora odgovarati temeljnim odredbama ovog Pravilnika.

U izvođenju doktorskog studija mogu sudjelovati znanstveni instituti uz ugovorom definirane odnose sa Sveučilištem.

# STUDIJSKI PROGRAM DOKTORSKOG STUDIJA

# Članak 5.

Studijskim programom doktorskog studija utvrđuje se sadržaj doktorskog studija, popis obveznih i izbornih premeta, stjecanje ECTS-a, izvannastavne izborne aktivnosti, mogućnost boravka na domaćim i inozemnim visokim učilištima, uvjeti za izradu i obranu doktorskog rada i dr.

Sadržaj studijskog programa detaljnije je propisan Pravilnikom o studijima i studiranju, izvedbenim planom nastave te Vodičem kroz studij za svaki pojedini doktorski studij.

# Članak 6.

Uspješnim izvršavanjem obaveza iz obaveznih i izbornih predmeta utvrđenih studijskim programom doktorskog studija student stječe najmanje 30 ECTS-a.

U pravilu, izborni predmeti bi trebali pokrivati najmanje 50% ECTS-a.

Studijskim programom doktorskih studija mogu se utvrditi i jasno vrednovati druge izborne aktivnosti poput sudjelovanja i prezentacije znanstvenog rada na domaćim ili inozemnim znanstvenim skupovima, objave znanstvenih radova, znanstvenog usavršavanja na drugim hrvatskim ili inozemnim sveučilištima odnosno znanstvenim institutima, sudjelovanja na seminarima, konferencijama i okruglim stolovima te druge aktivnosti, čime se može steći 30 ECTS-a.

Znanstveno usavršavanje sastoji se u sustavnom znanstvenom istraživanju tijekom studija pod vodstvom i nadzorom mentora koje je uvjet za izradu i obranu doktorskog rada i kojim se može steći 90 ECTS-a.

Prije upućivanja doktorskog rada u postupak ocjene student treba imati objavljen ili prihvaćen za objavljivanje najmanje jedan samostalan rad, koji se kategorizira kao A1 ili A2 rad, u uglednom međunarodnom ili domaćem znanstvenom časopisu ili u drugim, s njima izjednačenim publikacijama za znanstveno područje znanosti na koje se odnosi doktorski rad, tematski vezan uz doktorsko istraživanje.

Prijavom i obranom doktorskog rada stječe se u pravilu 30 ECTS-a.

Student doktorskog studija koji ispuni dio obveza predviđen planom i programom pojedinog studija te ostvari određeni broj ECTS-a ostvaruje pravo na dobivanje potvrde o ostvarenom broju bodova.

# Članak 7.

Doktorski studij može upisati osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij ili sveučilišni specijalistički studij, i to uz uvjet da poznaje barem jedan svjetski jezik, naveden u uvjetima natječaja za upis, na razini B2.

Strani državljani prilikom upisa imaju jednaka prava kao i hrvatski državljani uz obvezu plaćanja studija na način određen zakonom i općim aktom Sveučilišta odnosno njegova odjela.

Doktorski studij može upisati osoba koja ima prosjek ocjena 3,51 ili više. Ako je prosjek ocjena manji od 3,51, osoba se može upisati uz preporuku dva sveučilišna profesora ili znanstvena istraživača koji su upoznati s akademskim dostignućima potencijalnog studenta.

Dodatni kriteriji i uvjeti za upis doktorskog studija utvrđuju se aktima nositelja studija.

# UPIS NA DOKTORSKI STUDIJ

# Članak 8.

Upis studenata na doktorski studij provodi se na temelju javnog natječaja koji se objavljuje u dnevnom tisku i na mrežnoj stranici Sveučilišta, u pravilu šest mjeseci prije početka nastave.

Odluku o raspisu natječaja za upis studenata na doktorski studij donosi Senat. Javni natječaj sadrži sljedeće podatke:

* ime doktorskog studija (znanstveno područje i polje ili područja i polja kojima pripada ako se radi o interdisciplinarnom doktorskom studiju),
* ime nositelja doktorskog studija,
* uvjete koje treba ispunjavati pristupnik za upis na doktorski studij (posebno uvjete za pristupnike koji su stekli ranije kvalifikacije po studijskim programima prije akademske 2005./2006. godine.),
* broj upisnih mjesta na doktorski studij u redovitom ili izvanrednom statusu,
* rok za prijavu i upis, iznos školarine te dokumente koji se prilažu prijavi za upis,
* način provođenja razredbenog postupka, kriterij odabira.

# Članak 9.

Pristupnik podnosi prijavu na natječaj za upis na doktorski studij u roku utvrđenom u natječaju.

U prijavi pristupnik mora naznačiti natječe li se za redovni doktorski studij ili izvanredni doktorski studij.

Uz prijavu na javni natječaj pristupnik u preslici prilaže potrebne isprave utvrđene u javnom natječaju.

Prilikom upisa na studij pristupnik prilaže na uvid sve potrebne isprave u izvorniku.

# Članak 10.

Na prijedlog vijeća doktorskog studija, Vijeće doktorskih studija utvrđuje listu izabranih pristupnika za upis na doktorski studij u redovitom i izvanrednom statusu te je objavljuje na oglasnoj ploči i mrežnoj stranici Sveučilišta, uz unaprijed potpisani informirani pristanak pristupnika.

Pristupnici koji su ostvarili pravo upisa na doktorski studij u redovitom statusu, a zaposleni su na sveučilišnim sastavnicama na radnom mjestu asistenta, zaključuju ugovor o radu u suradničkom zvanju asistenta i radnom mjestu asistenta na određeno vrijeme u trajanju najviše šest godina.

Pristupnici koji su ostvarili pravo upisa na doktorski studij u izvanrednom statusu zaključuju ugovor o studiranju. Ugovorom o studiranju između nositelja doktorskog studija i pristupnika koji je ostvario pravo upisa na doktorski studij u izvanrednom statusu uređuju se međusobna prava i obveze tijekom studiranja na doktorskom studiju.

Pristupnici koji su završili dodiplomski „predbolonjski“ studij upisuju se prema posebnim kriterijima koje određuje Vijeće doktorskog studija.

# Članak 11.

Iznimno, osoba koja je ostvarila znanstveno dostignuće koje svojim značenjem odgovara uvjetima za izbor u znanstvena zvanja može uz suglasnost Senata, a na temelju odluke Vijeća doktorskih studija o ispunjavanju uvjeta te nakon izrade i javne obrane doktorskog rada, steći doktorat znanosti i bez upisivanja doktorskog studija.

Doktorat znanosti na ovaj se način može steći samo u znanstvenim poljima iz kojih se izvode doktorski studiji na Sveučilištu u Zadru.

# NASTAVA DOKTORSKOG STUDIJA

# Članak 12.

Nastava doktorskog studija izvodi se prema nastavnom planu i programu doktorskog studija i uključuje obvezne i izborne kolegije.

Nastava počinje načelno početkom akademske godine, a ustrojava se i izvodi po semestrima.

Student je obvezan pohađati sve oblike nastave predviđene nastavnim programom pojedinog doktorskog studija.

Nastava se izvodi na hrvatskom jeziku, a može i na nekom drugom jeziku ako je na taj način ustrojen sam doktorski studij.

# ISPITNI ROKOVI I NAČIN PROVOĐENJA ISPITA

# Članak 13.

Ispitni rokovi i način provođenja ispita detaljnije su propisani u programu studija**.**

# MENTORI

# Članak 14.

Studentu doktorskog studija obvezno se imenuje mentor.

Za mentora studentu doktorskog studija imenuje se nastavnik u znanstvenom zvanju ili na znanstveno-nastavnom radnom mjestu: viši znanstveni suradnik

– izvanredni profesor i znanstveni savjetnik – redoviti profesor, znanstveni savjetnik u trajnom izboru – redoviti profesor u trajnom izboru ili *professor emeritus*.

Ako imenovani mentor nije nastavnik niti vanjski suradnik Sveučilišta u Zadru, imenuje se komentor koji je zaposlenik Sveučilišta u Zadru na znanstveno-nastavnom radnom mjestu pod uvjetima propisanim za mentora.

Znanstveni suradnik – docent može se imenovati za mentora studentu doktorskih studija samo iznimno, ako ima objavljene znanstvene radove koji predstavljaju značajan doprinos području iz kojeg se piše doktorski rad.

Za mentora doktorskog rada može se imenovati samo nastavnik koji je u posljednjih pet godina objavio najmanje tri rada koja su u kriterijima za izbor u znanstveno zvanje u pojedinom znanstvenom području najviše kategorizirana. Prilikom prijave mentora potrebno je, uz suglasnost mentora, priložiti životopis mentora i dokaze o ispunjavanju ovog uvjeta.

Mentor ne može biti osoba za koju je utvrđeno da je svojim ponašanjem povrijedila odredbe Etičkog kodeksa Sveučilišta u Zadru, ili odredbe etičkih pravilnika pojedine struke.

# Članak 15.

Mentor u pravilu treba biti voditelj projekta ili suradnik na projektu (domaćem ili inozemnom), odnosno voditelj ili suradnik na institucijskim projektima i/ili istraživačkim grupama.

Mentor u pravilu može voditi najviše 3 (troje) studenata doktorskih studija istodobno.

Prije preuzimanja prvog mentorstva, budući mentor treba sudjelovati na radionici za mentore u organizaciji Sveučilišta ili drugih hrvatskih, odnosno inozemnih sveučilišta.

Nastavnik Sveučilišta može biti mentor na drugome sveučilištu uz suglasnost rektora.

# Članak 16.

Mentor pomaže studentima tijekom doktorskog studija te prati njihov rad i dostignuća, posebice im pomaže u izboru odgovarajuće literature, upućuje ih u znanstveno-istraživački rad te savjetuje studente u oblikovanju seminara i vježbi ukoliko student doktorskog studija izvodi nastavu na prijediplomskom i diplomskom studiju u skladu sa studijskim programima te im pomaže u pripremi teme i izradi doktorskog rada.

Mentor je obvezan najmanje jednom semestralno održati konzultacije sa studentom doktorskog studija, o čemu se vodi evidencija koju potpisuju student i mentor.

Mentor je obvezan tijekom doktorskog studija po isteku semestra sastaviti pisano izvješće o radu studenata i njihovom napredovanju i dostaviti ga Vijeću doktorskog studija.

Doktorand je obvezan jednom godišnje Vijeću doktorskog studija podnositi izvješće o svome radu (uz moguću prezentaciju istraživanja). Izvješće se podnosi na obrascu Sveučilišta.

# Članak 17.

Senat na prijedlog Vijeća doktorskog studija i Vijeća doktorskih studija imenuje mentora uz njegovu osobnu suglasnost.

Vijeće doktorskog studija bi pri predlaganju mentora na doktorskom studiju u načelu trebalo voditi računa o želji studenata, i to tako da im se omogući izbor mentora prije upisa na studij ili da im se nakon upisa na doktorski studij dostavi listu mentora, ovisno o specifičnostima doktorskih programa.

Student doktorskog studija ima pravo s liste mentora izabrati mentora i dostaviti svoj prijedlog tri potencijalna mentora Vijeću doktorskog studija 15 dana od dana kad mu je dostavljena lista mentora. Vijeće doktorskog studija upućuje konačni prijedlog za imenovanje mentora Vijeću doktorskih studija, uvažavajući studentov odabir.

Mentor koji je preuzeo mentorstvo prije odlaska u mirovinu, ima pravo dovesti mentorstvo do kraja, uz prethodnu suglasnost Vijeća doktorskih studija.

# UPIS NA VIŠU GODINU STUDIJA

# Članak 18.

Studenti stječu pravo upisa na višu godinu studija ako su do upisnog roka uredno izvršili sve predviđene obveze iz studijskog programa.

# STJECANJE I GUBITAK STATUSA STUDENTA

# Članak 19.

Status studenta na doktorskom studiju stječe se upisom na doktorski studij u redovitom ili izvanrednom statusu.

Student upisan u redovitom statusu upisuje u pravilu 60 ECTS-a u akademskoj godini u skladu s izvedbenim planom nastave te studira u sklopu pune nastavne satnice.

Student upisan u izvanrednom statusu upisuje u pravilu 30 do 60 ECTS-a u akademskoj godini u skladu s izvedbenim planom nastave te studira u sklopu pune ili prilagođene nastavne satnice.

Student je obvezan završiti studij najkasnije u roku koji je dvostruko dulji od trajanja studija.

Student gubi status studenta i kada su po drugi put negativno ocijenjeni obrana teme tj. sinopsisa ili njegov doktorski rad. U ovom slučaju ako je student bio upisan na redovni doktorski studij u punom radnom vremenu, pokreće se postupak redovnog otkaza ugovora o radu s njim.

Student treba imati jasno istaknutu afilijaciju Sveučilišta u Zadru u znanstvenim bazama i prilikom publiciranja znanstvenih radova.

# DOKTORSKI RAD

# Članak 20.

Doktorski rad je izvoran i samostalan znanstveni rad koji je po metodologiji obrade i stupnju prinosa znanosti prikladan za određivanje studentove sposobnosti da kao samostalni istraživač djeluje u znanosti.

# PRIJAVA TEME DOKTORSKOG RADA

# Članak 21.

Prijava teme doktorskog rada sadrži:

* naslov,
* pregled znanstvene discipline iz koje su rad i predmet istraživanja,
* svrhu i ciljeve istraživanja,
* obrazloženje radne hipoteze i teza,
* metodologiju rada,
* okvirni sadržaj,
* očekivani znanstveni prinos,
* primjenu rezultata istraživanja,
* popis literature, priloga i izvora informacija.

Uz prijavu teme doktorskog rada student obvezno prilaže:

* pismenu suglasnost mentora,
* obrazloženu suglasnost etičkog povjerenstva nositelja studija ako se istraživanje provodi na ljudima, životinjama i materijalu ljudskog ili životinjskog porijekla.

Pravila u postupku prijave teme doktorskog rada dodatno su pojašnjena *Uputom za prijavu teme doktorskog rada Sveučilišta u Zadru.*

# PRIHVAĆANJE TEME DOKTORSKOG RADA

# Članak 22.

Nakon primitka prijave teme doktorskog rada Senat, na prijedlog Vijeća doktorskog studija i Vijeća doktorskih studija, imenuje stručno povjerenstvo za ocjenu i obranu teme doktorskog rada.

Stručno povjerenstvo od najmanje tri člana na znanstveno-nastavnim radnim mjestima ili u znanstvenom zvanju (od kojih u pravilu niti jedan nije mentor ili komentor) čine priznati stručnjaci u znanstvenom području i polju iz kojeg je tema doktorskog rada i od kojih je najmanje jedan sa Sveučilišta u Zadru.

Iznimno, u slučaju da u određenom znanstvenom polju nema dovoljan broj priznatih stručnjaka, kao drugi član stručnog povjerenstva može biti imenovan mentor ili komentor.

Vijeće doktorskog studija organizira obranu teme doktorskog rada najkasnije do kraja 2. (druge) godine studija. Student brani temu doktorskog rada pred stručnim povjerenstvom.

Obrana teme doktorskog rada je javna, a sinopsis doktorskog rada treba biti dostupan javnosti najmanje osam dana prije obrane.

Na oglasnoj ploči nositelja studija, odnosno mrežnoj stranici Sveučilišta objavljuje se ime i prezime studenta, naslov predložene teme doktorskog rada, ime i prezime mentora (i komentora), sastav stručnog povjerenstva za obranu te vrijeme, dan i mjesto obrane teme doktorskog rada, vodeći računa o prijedlogu mentora i studenta.

Obrana teme doktorskog rada može se organizirati i *online*, uz korištenje nekog video sustava sinkrone komunikacije. Pri tome javnosti treba biti dostupna poveznica za praćenje tako organizirane obrane. Ured za poslijediplomske studije osigurava poveznicu na zahtjev zainteresirane osobe. U pravilu su student i predsjednik stručnog povjerenstva nazočni u dvorani u kojoj je planirana obrana teme doktorskog rada, dok drugi članovi mogu sudjelovati *online*.

Stručno povjerenstvo dužno je najkasnije u roku od tri mjeseca od dana obrane teme podnijeti Vijeću doktorskog studija, Vijeću doktorskih studija, stručnom vijeću za odgovarajuće područje znanosti i Senatu izvješće o ocjeni i obrani teme doktorskog rada.

Izvješće stručnog povjerenstva treba sadržavati:

* + zaključak u kojem je navedena ocjena teme doktorskog rada i razlozi zbog kojih se predlaže takva ocjena,
  + ocjenu javne obrane,
  + prijedlog pozitivne ocjene (po potrebi s prijedlogom izmjene naslova doktorskog rada i prijedlogom izmjene i/ili dopune (koja uključuje teorijska polazišta, metodologiju istraživanja, pregled literature i ostale ključne dijelove istraživanja)) ili negativne ocjene teme,
  + datum i potpis članova stručnog povjerenstva.

Na prijedlog stručnog povjerenstva za ocjenu teme doktorskog rada, Vijeća doktorskog studija, Vijeća doktorskih studija i stručnog vijeća za odgovarajuće područje znanosti, Senat može:

* prihvatiti temu doktorskog rada u postojećem obliku,
* predložiti razmatranje teme nakon ispravaka bez obveze ponovne obrane,
* predložiti doradu teme i ponovnu obranu,
* odbiti temu doktorskog rada jer nije prihvatljiva, odnosno nema znanstvenu utemeljenost.

Vijeće doktorskih studija i područno stručno vijeće mogu vratiti ocjenu teme doktorskog rada na doradu, a Senat može vratiti sinopsis doktorskog rada na doradu, a temu na ponovnu obranu, ili može odbiti temu doktorskog rada kao znanstveno nedovoljno relevantnu za izradu doktorskog rada.

Nakon odobrenja teme student može pristupiti izradi doktorskog rada.

Ako stručno povjerenstvo negativno ocijeni prijavu teme doktorskog rada nakon tražene dorade i ponovne obrane, mišljenje se upućuje Vijeću doktorskog studija, Vijeću doktorskih studija, stručnom vijeću za odgovarajuće područje znanosti i Senatu koji, ako prihvati negativnu ocjenu, donosi odluku o obustavljanju postupka stjecanja doktorata znanosti i o tome obavještava studenta.

# IZRADA DOKTORSKOG RADA

# Članak 23.

Doktorski studij završava izradom, ocjenom i obranom doktorskog rada.

Na poseban zahtjev studenta, a uz suglasnost Vijeća doktorskih studija, doktorski rad se može pisati i braniti na jednom od jezika koji se predaje na Sveučilištu u Zadru.

U slučaju izrade rada na stranom jeziku, potrebno je priložiti prošireni sažetak na hrvatskom jeziku (najmanje 16 kartica autorskog teksta).

Student na posebnom obrascu podnosi prijavu za ocjenu doktorskog rada. Zahtjevu se prilaže:

* + životopis na standardiziranom obrascu,
  + potvrda o ispunjavanju svih obveza predviđenih programom doktorskog studija,
  + pismena suglasnost mentora da rad zadovoljava kriterije doktorskog rada,
  + neuvezani primjerci doktorskog rada (broj članova stručnog povjerenstva + jedan),
  + kratak sažetak doktorskog rada (najduže jedna kartica autorskog teksta).

Izrada i opremanje doktorskih radova propisani su uputama koje su dostupne na mrežnoj stranici Ureda za poslijediplomske studije.

Uz papirnate verzije doktorskog rada student treba dostaviti i elektroničku verziju doktorskog rada (u .pdf formatu).

# Članak 24.

Student treba predati doktorski rad na ocjenu najkasnije 24 mjeseca po završetku zadnjeg semestra.

Iz opravdanih razloga, na zamolbu studenta, rok iz stavka 1. ovoga članka Senat može na prijedlog Vijeća doktorskog studija i Vijeća doktorskih studija produžiti najviše za 12 mjeseci.

Ako student ni nakon produženog roka ne preda izrađeni doktorski rad, dužan je ponovno upisati posljednji semestar studija.

# OCJENA DOKTORSKOG RADA

# Članak 25.

Doktorski rad može se predati na ocjenu samo ako je kandidat ovjerio sve semestre, položio propisane ispite i uspješno izvršio druge studijskim programom predviđene aktivnosti izražene u ECTS-ima te podmirio sve financijske i druge obveze iz tog programa.

Ured za poslijediplomske studije ovjerava i potvrđuje uredno izvršenje svih obveza studenta.

# Članak 26.

Doktorski rad ocjenjuje se u odvojenim izvješćima članova stručnog povjerenstva za ocjenu doktorskog rada. Izvješća se podnose najkasnije u roku od 3 (tri) mjeseca od dana primitka rada.

Stručno povjerenstvo za ocjenu doktorskog rada sastoji se od neparnog broja članova (najmanje tri, a najviše pet) koji su na znanstveno-nastavnim radnim mjestima odnosno u znanstvenom zvanju i koji su priznati stručnjaci u području iz kojeg je tema doktorskog rada. Uz članove stručnog povjerenstva imenuje se i jedan zamjenski član.

Najmanje jedan član stručnog povjerenstva je iz druge sveučilišne ili znanstvene institucije.

Mentor ili komentor u pravilu ne mogu biti članovi stručnog povjerenstva za ocjenu doktorskog rada.

Članove stručnog povjerenstva za ocjenu doktorskog rada imenuje Senat na prijedlog Vijeća doktorskog studija i Vijeća doktorskih studija.

# Članak 27.

Izvješće stručnog povjerenstva treba sadržavati:

* + kratak prikaz sadržaja rada (piše samo predsjednik povjerenstva),
  + mišljenje i ocjenu rada s osvrtom na teorijske modele i primijenjene metode,
  + zaključak u kojem se izrijekom navodi izvorni znanstveni doprinos doktorskog rada, prijedlog eventualne promjene naslova te prijedlog Vijeću doktorskog studija, Vijeću doktorskih studija, stručnom vijeću za odgovarajuće područje znanosti i Senatu za prihvaćanje pozitivne odnosno negativne ocjene.

Vijeće doktorskih studija i odgovarajuće područno vijeće mogu vratiti na doradu izvješće o doktorskom radu.

Na prijedlog stručnog povjerenstva za ocjenu doktorskog rada, Vijeća doktorskog studija, Vijeća doktorskih studija i stručnog vijeća za odgovarajuće područje znanosti, Senat donosi odluku o prihvaćanju doktorskog rada i njegovoj obrani ili vraćanju rada studentu na doradu prema uputama i primjedbama stručnog povjerenstva, uz pisane primjedbe.

Senat u pravilu donosi odluku na temelju ocjene u izvješćima koja je potpisala većina članova stručnog povjerenstva, ali ako je u izdvojenoj ocjeni ukazano na ozbiljne propuste i pogreške, primjerice u pogledu znanstvene čestitosti, Senat treba uvažiti takve primjedbe u izdvojenom izvješću i postupati u skladu s njima.

Student je dužan doktorski rad doraditi u roku od šest mjeseci od primitka odluke o vraćanju doktorskog rada na doradu.

Dorađeni doktorski rad prolazi jednake procedure kao i prethodna inačica doktorskog rada.

Ako student u navedenom roku ne postupi prema uputama i primjedbama stručnog povjerenstva za ocjenu doktorskog rada, a za to nema opravdanih razloga (primjerice ozbiljnih zdravstvenih poteškoća), smatrat će se kao da je doktorski rad odbijen.

Postupak ocjene i prihvaćanja dorađenog rada jednak je kao i kad se rad predaje prvi put na ocjenu.

Stručno povjerenstvo za ocjenu doktorskog rada može dopunjeni rad prihvatiti ili odbiti uz precizno obrazloženje koje upućuje vijeću doktorskog studija, Vijeću doktorskih studija, stručnom vijeću za odgovarajuće područje znanosti i Senatu.

Student kojem je odbijen dopunjeni rad gubi pravo završetka započetog studija te Senat donosi odluku o obustavljanju postupka za stjecanje doktorata znanosti.

Mentor studenta kojem je odbijen dopunjeni doktorski rad ne može biti mentor niti jednom novom doktorskom kandidatu na narednih šest godina.

Posebno obrazložena odluka o obustavljanju postupka za stjecanje doktorata znanosti, dostavlja se studentu u roku od osam dana od dana odbijanja.

Gubitak prava iz prethodnog članka ne sprječava studenta da se natječe na drugi doktorski studij, s drugom temom doktorskog rada.

# OBRANA DOKTORSKOG RADA

# Članak 28.

Kad Senat prihvati pozitivnu ocjenu doktorskog rada, u pravilu na istoj sjednici imenuje stručno povjerenstvo za obranu doktorskog rada od najmanje tri člana i jednog zamjenika koji je nastavnik na znanstveno-nastavnim radnim mjestima sa Sveučilišta u Zadru ili sa sveučilišta s kojim se izvodi zajednički ili združeni studij te ga ovlašćuje da odredi datum i mjesto održavanja obrane doktorskog rada.

Stručno povjerenstvo za obranu doktorskog rada određuje dan i mjesto obrane doktorskog rada vodeći računa o prijedlogu mentora i studenta.

Članovi stručnog povjerenstva za ocjenu doktorskog rada mogu biti i članovi stručnog povjerenstva za obranu.

Članovi stručnog povjerenstva trebaju ispunjavati jednake uvjete kao i stručno povjerenstvo za ocjenu doktorskog rada.

Obrana doktorskog rada je javna, a doktorski rad će biti dostupan javnosti objavom na mrežnim stranicama Sveučilišta u Zadru najmanje 30 dana prije dana obrane doktorskog rada.

Obrana doktorskog rada provodi se najkasnije u roku od mjesec dana od dana prihvaćanja pozitivnog izvješća.

U slučaju da rezultati istraživanja doktorskog rada uključuju inovaciju podobnu za zaštitu prava intelektualnog vlasništva, doktorand i mentor mogu o tome izvijestiti nadležni ured Sveučilišta. U tom slučaju, doktorand može, uz suglasnost mentora, prije predaje doktorskog rada na ocjenu, zatražiti da se s predanim doktorskim radom postupa tajno, do trenutka javne obrane. Nadležni ured provodi postupak pravne zaštite i komercijalizacije rezultata istraživanja, u skladu s odgovarajućim pravilnikom. U tom slučaju, javna obrana se može odgoditi, uz suglasnost doktoranda, do najdulje godinu dana od predaje doktorskog rada na ocjenu. Molbi za odgodu javne obrane treba priložiti potvrdu nadležnog ureda o pokretanju postupka pravne zaštite i komercijalizacije rezultata istraživanja.

U slučaju združenih ili dvojnih doktorata, obrana se može održati na drugome sveučilištu.

Na oglasnoj ploči nositelja studija, odnosno na mrežnoj stranici Sveučilišta objavljuje se ime i prezime studenta, naslov doktorskog rada, sažetak rada**,** ime i prezime mentora (i komentora), sastav stručnog povjerenstva za obranu te vrijeme, dan i mjesto obrane doktorskog rada najmanje osam dana prije dana utvrđenog za obranu.

Obrana doktorskog rada se iznimno može organizirati i online, uz korištenje nekog video sustava sinkrone komunikacije. Pri tome javnosti treba biti dostupna poveznica za praćenje tako organizirane obrane. Ured za poslijediplomske studije osigurava poveznicu na zahtjev zainteresirane osobe. U pravilu doktorand i predsjednik stručnog povjerenstva trebaju biti nazočni u dvorani u kojoj je planirana obrana doktorskog rada, dok drugi članovi mogu sudjelovati online.

Ako student bez opravdanog razloga ne pristupi obrani rada u roku iz prethodnog stavka, Senat na prijedlog stručnog povjerenstva za obranu obustavlja postupak za stjecanje doktorata znanosti i o tome obavještava studenta.

# Članak 29.

Na obrani doktorskog rada predsjednik stručnog povjerenstva otvara postupak obrane, iznosi opće podatke o studentu, rezultatima njegova studija i njegovim radovima te čita zaključke izvješća na temelju kojih je stručno povjerenstvo za ocjenu doktorskog rada povoljno ocijenilo i prihvatilo rad.

Nakon izvješća predsjednika stručnog povjerenstva student izlaže sadržaj doktorskog rada i objašnjava zaključke do kojih je došao u svom radu.

Kad student izloži sadržaj doktorskog rada, članovi stručnog povjerenstva postavljaju pitanja i iznose primjedbe na rad, a mogu tražiti i objašnjenja u vezi s radom i obranom.

Student treba odgovoriti na pitanja članova stručnog povjerenstva te dati tražena objašnjenja.

Student treba odgovoriti i na pitanja slušatelja.

Kad stručno povjerenstvo zaključi da se o predmetu obrane dovoljno raspravljalo, predsjednik stručnog povjerenstva priopćuje da je obrana zaključena, a stručno povjerenstvo se povlači na vijećanje i odlučivanje glasovanjem.

Rezultat obrane može biti:

*rite* – dobar, zadovoljavajući doktorski rad

*cum laude* – vrlo dobar doktorski rad

*magna cum laude* – izvrstan doktorski rad

*summa cum laude* – izvrstan doktorski rad sa značajnim unaprjeđenjem metodologije, nacionalno i međunarodno relevantnim otkrićem ili teorijom.

Ocjena se donosi većinom glasova članova stručnog povjerenstva za obranu doktorskoga rada.

Isti doktorski rad može se braniti samo jednom.

# Članak 30.

O obrani doktorskog rada sastavlja se zapisnik, koji sadrži:

* ime i prezime studenta,
* naziv i usmjerenje doktorskog studija,
* naslov rada,
* podatak o datumu prihvaćanja izvješća stručnog povjerenstva za ocjenu doktorskog rada,
* datum obrane,
* pitanja članova stručnog povjerenstva i pitanja slušateljstva,
* odluku o rezultatu obrane,
* potpis članova stručnog povjerenstva i
* potpis zapisničara.

Nakon uspješno obranjenog doktorskog rada student u doktorski rad dodaje list (ujednačeni obrazac temeljne dokumentacijske kartice) s podacima o autoru rada, sastavu stručnog povjerenstva za ocjenu, stručnog povjerenstva za obranu te datumom obrane.

Tvrdo uvezani (ukoričeni) doktorski rad i elektroničku inačicu na prijenosnoj memoriji student predaje Uredu za poslijediplomske studije u roku od mjesec dana od dana obrane. Broj ukoričenih primjeraka ovisi o broju članova stručnog povjerenstva i mogućih komentora. Mentor, komentor i članovi povjerenstva mogu se izjasniti o tome da im nije potrebno dostaviti ukoričeni primjerak rada, pri čemu potpisuju izjavu o odricanju od primjerka ukoričenog rada.

Uz predani doktorski rad dostavlja se Izjava o akademskoj čestitosti (uključuje potpis; za pohranu u dosje) te potvrda, potpisana od strane mentora ili nastavnika kojeg je ovlastilo Vijeće doktorskog studija, o tome da je doktorski rad prošao provjeru u sustavu za provjeru izvornosti rada.

Ured za poslijediplomske studije dostavlja po jedan primjerak doktorskog rada odgovarajućim institucijama u Republici Hrvatskoj.

Po jedan primjerak doktorskog rada predaje se knjižnici i arhivu nositelja studija, a elektronička inačica se pohranjuje u Digitalni repozitorij doktorskih radova Sveučilišta u Zadru te Nacionalne i sveučilišne knjižnice u Zagrebu. Mentoru i članovima stručnog povjerenstva za obranu, ovisno o njihovoj izjavi, može se predati tiskani primjerak doktorskog rada.

# STJECANJE AKADEMSKOG STUPNJA DOKTORA ZNANOSTI

# Članak 31.

Završetkom doktorskog studija koji traje najmanje tri godine student stječe akademski stupanj doktor odnosno doktorica znanosti (dr. sc. uz naznaku znanstvenog područja).

Uz znanstveno područje navodi se i znanstveno polje u skladu s programom akreditiranog studija.

Stjecanje akademskog stupnja završetkom doktorskog studija kako je navedeno u stavku 1. odnosi se jednako i na stjecanje doktorata znanosti bez upisivanja doktorskog studija.

# DIPLOME I PROMOCIJE

# Članak 32.

O završetku doktorskog studija studentu se izdaje diploma u skladu s odredbama Zakona.

Diplomu o doktoratu znanosti izdaje Sveučilište.

Do izdavanja propisane diplome studentu se izdaje potvrda o završetku doktorskog studija.

Potvrdu potpisuje rektor Sveučilišta.

Svečanu promociju doktora znanosti obavlja rektor.

# NASTAVAK PREKINUTOG DOKTORSKOG STUDIJA

# Članak 33.

Studenti koji su prekinuli doktorski studij imaju pravo nastaviti prekinuti studij, pod uvjetima koje na prijedlog Vijeća doktorskog studija utvrdi Vijeće doktorskih studija.

# PRIJELAZ NA STUDIJ

# Članak 34.

Student koji je započeo doktorski studij na drugom visokom učilištu u Republici Hrvatskoj ili u inozemstvu, iz područja koja se ustrojavaju i izvode na Sveučilištu, može nastaviti studij pod uvjetima koje utvrdi Vijeće doktorskih studija, a na prijedlog Vijeća doktorskog studija.

# NADLEŽNA TIJELA

# Članak 35.

Svaki doktorski studij Sveučilišta ima svoje vijeće, koje u pravilu čini osam nastavnika koji sudjeluju u izvođenju nastave i jedan studentski predstavnik.

Vijeće doktorskog studija:

* predlaže uključivanje pristupnika u doktorski studij, odobravanje nastavka prekinutog studija i odobravanje prijelaza na studij,
* brine o kvaliteti studijskog programa i njegova izvođenja,
* prati napredovanje studenata tijekom studija, na temelju izvješća studenata i mentora,
* brine o financijskim i materijalnim sredstvima studija,
* predlaže mentora (i komentora), stručno povjerenstvo za ocjenu i obranu teme (sinopsisa) doktorskog rada te stručno povjerenstvo za ocjenu i obranu doktorskog rada.

Vijeće doktorskog studija predlaže, a Senat imenuje voditelja i zamjenika voditelja studija.

Voditelj studija:

* koordinira rad studija,
* saziva sjednice vijeća studija,
* savjetuje studente,
* obavlja druge organizacijske poslove vezane uz studij.

Zamjenik voditelja studija pomaže voditelju studija u svim poslovima i zamjenjuje ga po potrebi.

Trajanje mandata voditelja i zamjenika voditelja doktorskog studija regulira se pravilnicima pojedinačnog doktorskog studija.

Vijeće pojedinog doktorskog studija donosi Poslovnik o svojem radu.

# Članak 36.

Vijeće doktorskih studija čine prorektor za znanost, po dva člana iz područnih stručnih vijeća, i jedan predstavnik studenata doktorskih studija. Mandat izabranih članova Vijeća doktorskih studija traje četiri godine, dok mandat izabranog predstavnika studenata traje dvije godine.

Članove Vijeća doktorskih studija predlažu područna stručna vijeća, predstavnika studenata doktorskih studija biraju studenti doktorskih studija, a odluku o imenovanju Vijeća donosi Senat.

Vijeće doktorskih studija donosi Poslovnik o radu Vijeća doktorskih studija.

Vijeće doktorskih studija:

* koordinira rad doktorskih studija,
* razmatra pojedina pitanja i donosi odluke u vezi s uključivanjem pristupnika u doktorske studije u skladu s ovim pravilnikom,
* predlaže Senatu imenovanje mentora (i komentora) i okvirne teme doktorskog rada,
* predlaže Senatu imenovanje stručnog povjerenstva za ocjenu teme (sinopsisa) doktorskih radova,
* predlaže Senatu imenovanje povjerenstva za ocjenu i obranu doktorskih radova,
* razmatra zamolbe studenata i predlaže Senatu rješenja o predmetima u njegovoj nadležnosti,
* razmatra zamolbe studenata o produljenju roka za završetak studija i o nastavku studija te donosi rješenja o prihvaćanju zamolbi,
* podnosi Senatu zahtjev o oduzimanju akademskog stupnja doktora znanosti.

# ODUZIMANJE AKADEMSKOG STUPNJA DOKTORA ZNANOSTI

# Članak 37.

Doktorat znanosti oduzima se ako se utvrdi da je doktorski rad rezultat grubog kršenja akademske čestitosti (plagijat, krivotvorina ili neko drugo veće kršenje etičkih normi).

Postupak oduzimanja odgovara postupku stjecanja doktorata, u skladu s odredbama Statuta Sveučilišta i ovog Pravilnika.

Oduzimanje doktorata znanosti provodi se na temelju zahtjeva Vijeća doktorskih studija, uz priloženu dokumentaciju koja sadrži:

* obrazloženi prijedlog predlagača za pokretanje postupka
* podatke o autoru
* prijavu s obrazloženom temom doktorskog rada (sinopsis)
* Odluku Senata o prihvaćanju teme doktorskog rada
* Odluku Senata o imenovanju članova stručnog povjerenstva za ocjenu doktorskog rada
* izvješća povjerenstva za ocjenu doktorskog rada
* Odluku Senata o prihvaćanju izvješća povjerenstva za ocjenu i o imenovanju stručnog povjerenstva za obranu
* zapisnik o obrani doktorskog rada
* jedan (1) primjerak doktorskog rada.

Sukladno zahtjevu i dokumentaciji navedenoj u stavku 3. ovoga članka, Senat imenuje stručno povjerenstvo od najmanje 3 (tri), a najviše 5 (pet) članova iz znanstvenog područja i znanstvenog polja iz kojeg je bio doktorski rad.

U povjerenstvo iz stavka 4. ovoga članka ne može biti imenovana osoba koja je bila član stručnog povjerenstva u postupku stjecanja osporavanog akademskog stupnja.

Povjerenstvo iz stavka 4. ovoga članka razmatra i ocjenjuje prijedlog za oduzimanje doktorata i dužno je najkasnije u roku od 60 dana od dana primitka prijedloga za oduzimanje doktorata znanosti podnijeti izvješće Senatu.

Podnositelju prijave i osobi čiji se akademski stupanj osporava dostavlja se izvješće iz stavka 6. ovoga članka.

Podnositelj prijave i osoba čiji se akademski stupanj osporava mogu u roku od 30 dana od primitka izvješća dati svoje pisano očitovanje.

Stručno povjerenstvo u razmatranju prijedloga traži mišljenje etičkog povjerenstva Sveučilišta u Zadru.

# Članak 38.

Na temelju izvješća stručnog povjerenstva iz prethodnog članka Senat donosi odluku.

Uz Odluku Senata o oduzimanju doktorata znanosti prilaže se dokumentacija koja sadrži:

* podatke o autoru,
* imena članova stručnog povjerenstva za oduzimanje doktorata znanosti i
* izvješće stručnog povjerenstva za oduzimanje doktorata znanosti.

# Članak 39.

U slučaju da Senat donese odluku o oduzimanju doktorata znanosti, rektor će poništiti diplomu o doktoratu znanosti i to najkasnije u roku od 30 dana od dana donošenja odluke Senata o oduzimanju doktorata znanosti.

Odluka o oduzimanju doktorata znanosti unosi se u Knjigu doktorata Sveučilišta.

Diploma o doktoratu znanosti poništava se stavljanjem na nju klauzule o poništenju.

Osoba kojoj je oduzet doktorat znanosti dužna je vratiti Sveučilištu diplomu o doktoratu znanosti.

Oduzimanjem doktorata znanosti gube se i zvanja za čije je stjecanje jedan od uvjeta doktorat znanosti.

U postupku oduzimanja doktorata znanosti članovi stručnog povjerenstva i Senat obvezni su postupati u skladu s propisima o autorskopravnoj zaštiti pisanog znanstvenog djela.

# EVIDENCIJA I DOKUMENTACIJA O STUDENTIMA

# Članak 40.

Evidenciju i dokumentaciju o studentima doktorskih studija vodi i provodi, u skladu sa Zakonom i sveučilišnim općim aktima, Ured za poslijediplomske studije.

Evidencije iz stavka 1. ovoga članka vode se u elektroničkom obliku (ISVU, Modul za poslijediplomske studije), a mogu se, sukladno općim aktima, voditi i u papirnatom obliku.

Ured za poslijediplomske studije dužan je obavijestiti javnost o naslovima tema završenih doktorskih radova, ustrojiti popis svih završenih studenata i pripremiti promociju studenata u akademsko zvanje.

# PRAĆENJE KVALITETE DOKTORSKIH STUDIJA

# Članak 41.

Praćenje i unaprjeđivanje kvalitete doktorskih studija provode:

* Ured za osiguravanje kvalitete
* Vijeća doktorskih studija
* Povjerenstvo za unaprjeđivanje kvalitete
* Sveučilišni ECTS koordinator i ECTS koordinatori na odjelima koji sudjeluju u izvođenju studija

Praćenje kvalitete studija obuhvaća praćenje kvalitete izvođenja nastave, i to za svaki predmet, te kvalitete izvođenja cijelog studijskog programa.

Za praćenje i unaprjeđivanje kvalitete na doktorskim studijima potrebno je provoditi istraživanje i anketiranje studenata i nastavnika o: izvođenju nastave, nastavnim sadržajima, literaturi, uvođenju novih pristupa i oblika izvođenja nastave, ispitima, komunikaciji s nastavnicima, informiranosti studenta o studijskom programu, utjecaju studenta na sadržaj studijskih programa, izvođenju nastave te radnom opterećenju studenta izraženom u ECTS-ima.

Praćenje kvalitete obuhvaća i sustavnu analizu načina provjere znanja, polaganja ispita, uspješnost studiranja, zatim analizu mobilnosti studenata unutar sveučilišta i izvan sveučilišta odnosno mobilnost unutar hrvatskog i europskog visokoobrazovnog prostora.

Ured za poslijediplomske studije organizira radionice za mentore na doktorskim studijima.

# AKADEMSKA ČESTITOST

# Članak 42.

Tijekom studija i prilikom pisanja doktorskog rada studenti se trebaju pridržavati svih etičkih načela vezanih uz znanstvenu, umjetničku i nastavnu djelatnost, stručni rad, međusobne odnose i javno istupanje.

Postupci u slučaju grubog kršenja akademske čestitosti (plagijat, krivotvorina i dr.), povrede etičkih načela te postupak sprječavanja i sankcioniranja neetičkog postupanja definirani su člankom 37. ovog Pravilnika, odredbama Etičkog kodeksa Sveučilišta u Zadru te odgovarajućim etičkim kodeksima koji se odnose na djelovanje unutar pojedine struke.

# PRIJELAZNE I ZAVRŠNE ODREDBE

# Članak 43.

Stupanjem na snagu ovog pravilnika svi doktorski studiji dužni su u roku od tri mjeseca uskladiti svoje akte o doktorskim studijima s ovim pravilnikom.

Studenti upisani na doktorske studije prije dana prihvaćanja ovog Pravilnika nastavljaju studirati sukladno uvjetima upisanoga studijskoga programa.

Kod promjena studijskih programa koje odobrava Senat i/ili Agencija za znanost i visoko obrazovanje, za studente je važeći onaj program koji je upisao, a u trajanju od maksimalno 10 godina od dana upisa.

Na sve odnose koji nisu regulirani ovim Pravilnikom primjenjivat će se odredbe Zakona te opći akti Sveučilišta u Zadru.

# Članak 44.

Procedure predviđene ovim pravilnikom ili drugim aktima Sveučilišta uobličene su u obrascima koji prate sve predviđene aktivnosti od prijave na natječaj do predaje doktorskog rada u digitalni repozitorij.

# Članak 45.

Pravilnik stupa na snagu osmog dana od dana donošenja, a objavit će se na mrežnim stranicama Sveučilišta u Zadru. Danom stupanja na snagu ovog Pravilnika prestaju vrijediti odredbe Pravilnika o poslijediplomskim studijima (pročišćeni tekst: lipanj 2020.)

KLASA: 025-02/23-02/07

URBROJ: 2198-1-79-06-23-01

Rektorica

prof. dr. sc. Dijana Vican

DODATAK

Obrasci

* Obrazac DOK-00 - Prijava pristupnika na natječaj za upis na doktorski studij
* Obrazac DOK-01 - Prijedlog za imenovanje mentora/komentora i za odobrenje okvirne teme rada
* Obrazac DOK-01.1 - Zahtjev za promjenu mentora/komentora i/ili teme obranjenog sinopsisa
* Obrazac DOK-02 - Semestralno izvješće mentora o napretku doktoranda
* Obrazac DOK-03 - Prijava teme (sinopsisa) doktorskog rada
* Obrazac DOK-03.1 - Suglasnost mentora/komentora za prijavu teme (sinopsisa) doktorskog rada
* Obrazac DOK-04 - Zapisnik javne obrane teme (sinopsisa) doktorskog rada
* Obrazac DOK-05 - Ocjena teme i obrane sinopsisa doktorskog rada
* Obrazac DOK-06 - Predaja doktorskog rada u postupak ocjene
* Obrazac DOK-06.1 - Suglasnost mentora/komentora za predaju doktorskog rada u postupak ocjene
* Obrazac DOK-07 - Ocjena doktorskog rada
* Obrazac DOK-08 - Zapisnik javne obrane doktorskog rada
* Suglasnost mentora za predaju digitalnog i tiskanih primjeraka doktorskog rada nakon obrane
* Izjava o akademskoj čestitosti (uključuje potpis; za pohranu u dosje)
* Temeljna dokumentacijska kartica